സിഎഫ്എല്ടിസികളില് നിയമിച്ച സ്റ്റാഫ് നഴ്സുമാരുടെ സേവന കാലാവധി തുടരും: മന്ത്രി എം വി ഗോവിന്ദന് തിരുവനന്തപുരം തദ്ദേശ സ്വയംഭരണ സ്ഥാപനങ്ങളിലെ കോവിഡ് പ്രതിരോധ പ്രവര്ത്തനങ്ങള്ക്കായി നടത്തിവരുന്ന സിഎഫ്എല്ടിസികളില് നിയമിക്കപ്പെട്ട സ്റ്റാഫ് നഴ്സുമാരുടെ സേവന കാലാവധി സിഎഫ്എല്ടിസികള് നിര്ത്തലാക്കുന്നതുവരെ തുടരാന് അനുവദിക്കുമെന്ന് മന്ത്രി എം വി ഗോവിന്ദന് പറഞ്ഞു. ആരോഗ്യവകുപ്പിന്റെ ശുപാര്ശ പരിഗണിച്ചാണ് ഇക്കാര്യത്തില്തീരുമാനം കൈക്കൊള്ളുന്നത്.കോവിഡ് വ്യാപനത്തോടനുബന്ധിച്ച് പ്രതിരോധ പ്രവര്ത്തനങ്ങള് തടസ്സപ്പെടാതിരിക്കാന്, തദ്ദേശ സ്വയംഭരണ സ്ഥാപനങ്ങളില് വിവിധ പ്രവര്ത്തികള്ക്ക് നിയമിച്ചിട്ടുളള കരാര് ജീവനക്കാരെ കാലാവധി പൂര്ത്തിയായാല് പോലും പ്രവൃത്തിയില് തുടരുവാന് സര്ക്കാര് നേരത്തെ ഉത്തരവിട്ടിരുന്നു.ഈ ഉത്തരവ് സിഎഫ്എല്ടിസികളില് നിയമിക്കപ്പെട്ട സ്റ്റാഫ് നഴ്സുമാര്ക്ക് ബാധകമാണോ എന്ന കാര്യത്തില് വ്യക്തത വരുത്തിക്കൊണ്ടാണ് സിഎഫ്എല്ടിസികള് നിര്ത്തലാക്കുന്നതുവരെ ഇവരെ തുടരാന് അനുവദിച്ച് ഉത്തരവിറക്കുന്നതെന്ന് മന്ത്രി എം വി ഗോവിന്ദന് മാസ്റ്റര് വ്യക്തമാക്കി.